Kannabisöljyä valmistanut mieskaksikko ei saanut aikaan huumetta, vaan mustuneen asunnon ja rikkinäisen keittiön.

Helsingin Laajasalossa Koirasaarentiellä sijaitsevassa kerrostaloasunnossa räjähti keskiviikkona noin kello 21. Poliisi sai nopeasti selville mistä oli kyse:

– Sitä voisi kuvailla pikemminkin humahdukseksi kuin räjähdykseksi. Kahden miehen epäillään yrittäneen valmistaa asunnon keittiössä kannabisöljyä ja tässä yhteydessä tapahtui räjähdys, jonka johdosta liesitaso ja liesituuletin hajosivat, kuvailee tutkinnanjohtaja, rikoskomisario Jari Nikonen Helsingin poliisilaitokselta.

Asunto mustui perusteellisesti jysähdyksen seurauksena.­

Toinen miehistä sai tilanteessa palovammoja. Hänet toimitettiin sairaalahoitoon. Toisen tie vei suoraan rikoksesta epäiltynä Pasilan poliisivankilaan.

Vaikka asunnossa jysähti kunnolla, ei vaaraa aiheutunut muille talon asukkaille.

Liesituuletin ei kestänyt mieskaksikon puuhia.­

– Asuntoon tehdyssä kotietsinnässä löytyi kannabiskasvattamo. Asunnosta takavarikoitiin lisäksi muun muassa huumausaineita, ase ja tietoteknisiä laitteita.

Helsingin poliisista kerrotaan, että mustuneessa asunnossa olleita noin 30-vuotiaita miehiä ja asunnon haltijaa epäillään huumausainerikoksesta ja ampuma-aserikoksesta. Poliisitutkinta asiasta jatkuu.